2 dood, verskeie beseer toe skoolbus omslaan | Netwerk24
2 dood, verskeie beseer toe skoolbus omslaan
Deur Hanti Otto 14 Mei 2019 16:31
Twee seuns wat vermoedelik neefs was, is dood en meer as 30 kinders beseer toe ’n skoolbus Dinsdag in Noordwes omgeslaan het.
Die 37-jarige busbestuurder is op die toneel op aanklag van strafbare manslag in hegtenis geneem, sê kapt. Sam Tselanyane, polisiewoordvoerder.
Volgens hom was die bus met leerlinge van die Thuto ke Matla Sekondêre Skool en die Phenyo Botlhe Laerskool omstreeks 07:30 van Doornlaagte op pad na Groot-Marico.
“Die bus het by die T-aansluiting met die N4-pad wat Zeerust en Swartruggens verbind, stilgehou.
“Van die leerlinge het uitgeklim en die busbestuurder het glo ook uit sy sitplek opgestaan en uitgeklim om met van die passasiers te praat.
“Soos hy van die bus afgeklim het, het dit agteruit teen die steilte begin afrol. Niemand kon dit stop nie,” het Tselanyane gesê.
Die bus het toe sywaarts getuimel en omgeval.
“Twee skoolseuns, onderskeidelik 15 en 16 jaar oud, is in die bus dood. Dit is onseker of dit van die valslag van die bus was en of dit was toe ander leerlinge en skooltasse op hulle geval het,” sê die polisiewoordvoerder.
Die polisie het ná die ongeluk nog probeer vasstel presies hoeveel kinders op die bus was, maar kon voorlopig sê daar was minstens 30 leerlinge aan boord.
“Almal is beseer. Party het geringe en ander ernstiger beserings opgedoen.”
Freddy Sepeng, woordvoerder van Noordwes se onderwysdepartement, sê volgens hul voorlopige inligting is minstens 20 kinders na verskillende hospitale geneem.
“Ons is diep bedroef deur die voorval en wil graag ons medelye met die twee kinders se families betuig,” het hy gesê.
Meer oor: Noordwes | Skoolbus | Ongeluk | Sterfgevalle
Skoolhoof aangekla oor oorvol busse
Skoolbussie met 65 leerlinge in Gauteng voorgekeer